Elvis - još uvijek 'Kralj'
Prema pisanju časopisa Forbes, Elvis Presley se već drugu godinu za redom nalazi na vrhu popisa preminulih slavnih osoba s najvećim pri
Drugu godinu za redom, Elvis Presley nalazi se na vrhu popisa preminulih slavnih osoba s najvećim prihodima, prema pisanju časopisa Forbes. Na račum Presleya, koji je umro u kolovozu 1977., prošle je godine stiglo novih 52 milijuna dolara. Više je razloga doprinijelo njegovoj trajnoj popularnosti, a jedan od njih je status prve rock zvijezde na svijetu. Pjesma 'That's All Right, Mama' je lansirala karijeru Elvisa Presleya. Snimljena je u studiju u Memphisu u vlasništvu Sama Phillipsa, 5. srpnja 1954. godine. Bio je to jedan od najvažnijih trenutaka u povijesti rock and rolla. Pjesmu je napisao i prvi snimio afro-američki pjevač Arthur 'Big Boy' Crudup. Elvis Presley preuzeo je duh ove rhythm and blues pjesme i kombinirao je s country i gospel načinom pjevanja i time zauvijek promijenio svijet glazbe. Posjetitelji iz cijelog svijeta dolaze u Memphis posjetili Graceland – Elvisov dom, te Sun studios, mali glazbeni studio u kojem je Elvis snimio svoje prve pjesme, od kojih je većinu sredinom 50-tih objavila diskografska kuća Sun Records Sama Phillipsa. 25-ogodišnja Jane White vodič je kroz Sun Studios. Ona nije bila ni rođena kad je Elvis umro, no ona zna kolika je njegova uloga u povijesti glazbe koju ona i njeni vršnjaci danas vole: "Moja generacija na Elvisa gleda kao na tvorca svega toga. Bez bluesa i countrya američke glazbe ne bi bilo." Neki crni umjetnici kritizirali su Elvisa Presleya za preuzimanje kao svog glazbeni stil koji su razvili afro-američki glazbenici. No mnogi se crni izvodjaci iz tog razdoblja s takvim stavovima ne slažu. U to vrijeme američki je jug, kao i neki drugi krajevi zemlje, bio rasno segregiran, te mnogi misle da je Presley pomogao srušiti rasne ograde upoznavajući širu publiku s njihovom glazbom. Elvis je porijeklom iz siromašne obitelji, i prvih je 13 godina života proveo u maloj kući u Tupelu, u državi Mississippi, u blizini crnačke četvrti. Jim Bowder, turistički vodič iz Memphisa kaže da je mladi Elvis bio prijatelj sa svima: "Elvis je bio slijep na boju kože. Sa svima se odnosio na isti način. Znao bi ići u crnačke crkve i slušati njihovu glazbu i uživao je u tom ritmu." Ted Owenby predaje predmet Južnjačka kultura na Sveučilištu Mississippi. On kaže da je Presleyeva privlačnost također povezana sa željom ljudi da budu u dodiru s mladenačkom energijom: "Za jako mnogo ljudi Elvis predstavlja njihovu vezu, kroz glazbu i njegov život neku vrstu povezanosti s tim uzbuđenjem mladenačke pobune i dobre glazbe, tih dobrih starih vremena, i odražava neke od najdubljih osjećaja koju se ikad imali." Owenby kaže da je tragični kraj kralja rock and rolla dodao njegovoj priči notu propuštene prilike, ponekad i s vjerskim podtekstom. Ovisan o narkoticima i gojazan, Elvis je umro u 42. godini života, ostavivši svojim ožalošćenim štovateljima kao uspomenu ništa više nego svoje ploče i filmove. Elvis Presley danas i dalje privlači publiku, i štovan je od cijele nove generacije poklonika rock glazbe. Ovog se mjeseca Elvisova fotografija snimljena 50-tih godina našla na naslovnici glazbenog magazina Rolling Stone.